«Richard With» har flere betydninger.

**Richard Bernhard With** (født 18. september 1846 i Tromsø, død 9. februar 1930 i Oslo) var en norsk forretningsmann, skipsfører og stortingsmann. Han var far til journalist og redaktør Nanna With, og gjerne omtalt som *Hurtigrutens far*. Han var sønn av Tromsø bys første skipperborger, Sivert Regnor With. Denne var fra rundt 1860 fyrforvalter på Andenes.

Handelsmann i Risøyhamn
-----------------------

Richard With tok styrmannskolen og var i utenriksfart, før han gjennom firmaet «With & Kiil» på Andenes i 1875 overtok handelsstedet Risøyhamn på Andøya. 
Allerede året etter gikk stedet konkurs, men han kom seg på bena igjen. 
Mens han bodde i Risøyhamn døde den første kona, Oline født Wennberg i 1845 i Trondheim. Hun var mor til Nanna With. Oline er gravlagt på den gamle kirkegården i Bjørnskinn. Richard giftet seg deretter med Olines søster, Septima. De to fikk syv barn sammen mens de bodde i Risøyhamn.

Mudring i Risøyrenna
--------------------

Han så problemene med det grunne farvannet mellom Andøya og Hinnøya og klarte å få midler til en liten utdyping av det som senere skulle bli Risøyrenna. Som stortingsmann i tiden 1910–1912, fikk han gjennomslag for bevilgninger til den store mudringen i Risøyrenna som ble avsluttet i 1922.

Hurtigruten
-----------

With innså gjennom handelsvirket et økende transportbehov, og var pådriver i etableringen av Vesteraalens Dampskibsselskab i 1881. De to første årene var han selv kaptein på selskapets DS «Vesteraalen», hvorpå han ble kontorsjef og senere direktør. Han sikret selskapet konsesjon på å føre helårsrute langs kysten (Hurtigruten) med et statstilskudd på 70 000 kroner, og var selv kaptein på den første turen i juli 1893. Selskapet var ledet av ham frem til 1909, da hans helse fremtvang avgang.

Den Norske Amerikalinje
-----------------------

Rundt 1910 var han sentral i etableringen av Den Norske Amerikalinje der han også satt i styret frem til 1913. Han var også pådriveren i etableringen av "Lofotens og Vesteraalens turistforening".
Han relokaliserte til Kristiania der With var leder i Nordlendingenes Forening.
Mottok St. Olavs Orden i 1895.

Navneopphav
-----------

MS «Richard With», som er oppkalt etter Richard With.  Foto: Marius Fiskum 
Hans navn har vært brukt på to hurtigruteskip: DS «Richard With» (1909) og dagens MS «Richard With» (1993). I Hadsel finner vi tusenårsstedet «Richard Withs plass». Også i Risøyhamn har man en «Richard Withs plass», stedet han en gang eide og der det lokale bygdetunet er lokalisert. Også i Tromsø finner man «Richard Withs plass», mens Trondheim og Bodø har kalt opp veier etter ham. Både Vardø, Kirkenes, Stokmarknes og Alstahaug har sin Richard Withs *gate*. Det samme gjelder Andenes, der Richard With vokste opp.

I 1993 ble han avbildet på et frimerke.

Stortingsmann
-------------

Richard With satt også på Stortinget en periode[*død lenke*], for Frisinnede Venstre. Han representerte Vesteraalen krets i Nordland mellom 1910 og 1912.

Referanser
----------

1. ↑   Stortinget og statsraadet: 1814–1914. B. 1 D. 2 : Biografier L-Ø : samt tillæg, side(r) 960[Hentet fra Wikidata]
2. ↑   Stortinget og statsrådet : 1915–1945. B. 1 : Biografier, side(r) 56[Hentet fra Wikidata]

Eksterne lenker
---------------

* (en) Richard With – kategori av bilder, video eller lyd på Commons Rediger på Wikidata
* *Artikkelen har ingen egenskaper for politikerdatabaser i Wikidata*
* Vesterålen Info med nærmere omtale av Richard With
* Vesterålen Info om gravplassen til familiemedlemmene
* Vesterålen Info om huset på Andenes der Richard With vokste opp
* Adresseavisen: Hurtigrutens far Arkivert 17. april 2021 hos Wayback Machine. (3. juli 2006)
* Norsk samfunnsvitenskapelig datatjeneste, Politikerarkivet 1905–1940[*død lenke*]

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Prabook **·** Historisk befolkningsregister **·** Geni
 |